KOMISJONI ARVAMUS

30.11.2011,

Euroopa Innovatsiooni- ja Tehnoloogiainstituuti käsitleva sõltumatu eksperdihinnangu kohta

Taust

1. Euroopa Innovatsiooni- ja Tehnoloogiainstituut (edaspidi „EIT”) asutati Euroopa Parlamendi ja nõukogu määrusega (EÜ) nr 294/2008[1] (edaspidi „määrus”) 11. märtsil 2008.

2. Vastavalt EIT määruse artikli 16 lõikele 2 näeb komisjon ette EIT hindamise. See põhineb sõltumatul välishindamisel ning selles uuritakse, kuidas EIT täidab oma ülesandeid.

3. EIT välishindamise viis läbi ECORYS ning see lõpetati 31. mail 2011.

4. Vastavalt EIT määruse artikli 16 lõikele edastab 3 komisjon hindamise tulemused koos oma arvamusega ja vajadusel mis tahes ettepanekud nimetatud määruse muutmiseks Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele.

Märkused

5. Komisjon tunnustab EIT kohta läbi viidud sõltumatu välishindamise tulemusi.

6. Komisjon kiidab heaks järgmised sõltumatus välishindamises antud soovitused ja palub EIT-l neid rakendada.

7. EIT peaks jätkama praegusel kujul järgmise mitmeaastase finantsraamistiku kestel. EIT kontseptsioonil on suur potentsiaal. EIT peaks järk-järgult kasutoovalt laienema ja keskenduma ka edaspidi olemasolevate tippkeskuste tugevdamisele.

8. Uute teadmis- ja innovaatikakogukondade (TIK) valimiseks ja nimetamiseks peaks EIT kehtestama selged ja ühtsed suunised oma ootuste ning samuti tulevaste TIKide kohustuste ja vastutuse kohta. Enne konkursikutse avaldamist uute TIKide valimiseks ja nimetamiseks peaks EIT avalikustama laialdast huvi pakkuvad teemad, et võimaldada konsortsiumitel oma kava välja töötada ja anda neile piisavalt aega oma taotlust ette valmistada.

9. Ajavahemikul 2011–2014 peaks EIT keskenduma projektide konsolideerimisele ja tulemustele. EIT peaks sisse seadma usaldusväärsed menetlused, mis on välja töötatud vastastikuses õppimisprotsessis olemasolevate TIKidega. EIT peaks jätkama koostöös Euroopa Komisjoni ja praeguste TIKidega EIT tegevuse lihtsustatud korra väljatöötamist teadusuuringute ja innovatsiooni raamprogrammi Horisont 2020 raames.

10. EIT peaks koostöös Euroopa Komisjoniga kehtestama selge järelevalvekorra TIKide üle. See peaks sisaldama EIT tulemuslikkuse hindamist tema eesmärkide taustal. Aluseks tuleks võtta tulemustepõhine lähenemisviis. Kõige parem oleks, kui sellise järelevalvekorra tulemusi saaks kasutada eraldi iga TIKi ja EIT kui terviku tulemuslikkuse hindamiseks.

11. EIT peaks olema avatud ja võtma osa välisprojektidest, mis võimaldaks tal areneda ja kogemusi jagada. Ta peaks püüdma kaasata väliseksperte ettevõtluse, uuendustegevuse ja hariduse uute mudelite väljatöötamisse, tegema aktiivset koostööd teiste algatustega, millel on sarnased eesmärgid, ja kaaluma, kuidas tema tegevus saaks üleeuroopalise suutlikkuse väljaarendamisele kaasa aidata.

12. EIT peaks oma tegevuses eristuma, kuid püüdma siiski luua sünergiat teiste Euroopa Liidu algatuste ja programmidega hariduse, teadusuuringute ja innovatsiooni valdkonnas. EIT kaasamine teadusuuringute ja innovatsiooni raamprogrammi Horisont 2020 aitab luua tihedamaid sidemeid teiste ELi teadusuuringute ja innovatsioonialgatustega, et edendada ühiseid programme.

13. EIT peaks avaldama, milliseid kogemusi on ta saanud oma tegevuse suhtes kehtivates finantseeskirjades ja reeglites sätestatud erandite kohaldamisel See peaks toetuma esimeste TIKide loomisel saadud kogemustele ning püüdma leida tasakaalu paindlikkuse ja lihtsustatud lähenemise ning avalike vahendite vastutustundliku kasutamise vahel. See peaks teadusuuringute ja innovatsiooni raamprogrammi Horisont 2020 arendamisele kaasa aitama.

14. EIT peaks läbi vaatama oma kommunikatsioonistrateegia ja EIT kaubamärgi arendamise. EIT peaks lähenema kaubamärgi arendamisele proaktiivsemalt ja määrama kindlaks väärtused, mida ta soovib edendada.

15. EIT peaks institutsiooni jaoks valitud strateegilise mudeli valguses üle vaatama töötajate arvu, vahendite planeerimise ja juhtimiskorra. Töötajate arvu suurendamine peaks toimuma astmeliselt ja sõltuma EIT ülesannete hulga laienemisest.

16. EIT peaks oma strateegilist rolli edasi arendama. Ta peaks keskenduma sellele, kuidas rakendada TIKide tööst saadud kogemusi liikmesriikide innovatsioonivõime suurendamiseks kogu ELis. See ei ole palju vahendeid nõudev tegevus, vaid peaks täiendama TIKide tegevust.

Brüssel, 30.11.2011

Komisjoni nimel

komisjoni liige

Androulla Vassiliou

[1] ELT L 97, 9.4.2008, lk 1.